送僧游泗洲
作者：釋德洪
朝代：宋

paragraphs: 濁流一千里，快瀉如建瓴。
解舟東灣橋，晝夜不得停。
忽驚萬頃碧，一舉當眼青。
自推舴艋窗，出步楊柳汀。
精神覺蕭散，鶴雛生翅翎。
僧伽坐閲世，層崖登青冥。
生涯亦何有，隨處懸盂瓶。
洗心依老宿，湛意終殘經。
回頭大梁夢，塵迹俱凋零。
余亦厭久客，行趁東揚舲。
會宿淮山陽，話此遭熏蒸。
看君新句法，霜刀新發硎。